Júniusi dalok
I.

Hogy itt a nyár, de színkör nincsen,
Az élet oly borongó, méla,
Hiába zeng, hogy felderítsen
Langyos éjjel bús filoméla ─
Az élet oly borongó, méla...

Mert szép a nyár, ha úgy tekintjük,
Hogy ekkor zeng a filoméla,
Ám bús dalát hamar leintjük,
Ha szubrett nincs, miért is él a'?
Az élet oly borongó, méla...

                        II.

Kinek ilyenkor pénze van, 
Az pompás gyorsvonatra ül,
Nyaral, fürdőzik és üdül.
Kinek ilyenkor pénze nincs,
Az a Körös-vízben csücsül...

Kihal a város rövidest,
Ki itt marad, ki elrepül,
Ám félek, később kiderül:
Majdnem mindenki itt marad
És a Körös ─ benépesül...

                        III.

Fürdőlevelet, ifjú költő,
Óh, mondja, mért is küld nekünk?
Fürdőlevelet, ifjú költő,
Mi viszont úgysem küldhetünk.
Fürdőlevelet, ifjú költő,
Közölni ma már nem lehet;
─ Borzasztó bár, amit most mondunk ─,
De írjon inkább ─ verseket!...
Versek